
Forord

For en gangs skyld er jeg i gang med en bok som trenger et forord. Dette er ikke bare en roman, ikke for meg i alle fall. Det er en reise gjennom manges historier, og mange historier, som strekker seg gjennom mange år. Og de er blitt «fortalt» meg på forskjellig vis. Men, la meg gi litt forhistorie til både meg selv og boka.

Jeg har alltid hatt en evne til å fange opp inntrykk; hva andre føler om meg er en ting, men samtaler de nettopp har hatt, ting de nettopp har opplevd. Alt dette setter en form for «avtrykk» og jeg er en sånn som fanger det opp. Jeg kan gå forbi en parkbenk, og fange opp en samtale som ble holdt der, uvisst om hvor lenge siden, eller se på et par og vite deres følelser for hverandre der og da. Jeg kan ta på en statue, og få bruddstykker av samtaler som har skjedd ved og rundt statuen; og det er ikke nødvendigvis fra dette århundrede! Og her er det ting begynner å bli både interessant og litt «scary».

Jeg har hatt denne evnen hele mitt liv, og mye av det har jeg henvist til en evne med å lese mine motstandere. Jeg har sloss det meste av livet, begynte som mobbeoffer i barnehagen i en alder av fire år. Etter hvert lærte jeg meg en del triks, og det tok ikke lang tid før jeg begynte å ta igjen. Noe som igjen førte til mange og til dels farlige slagsmål i tenårene (fortalt som roman i Fare, dans med meg). Pr i dag underviser jeg i kampkunst og selvforsvar. Å lese en motstander kan være forskjellen på seier og tap. Men det er på et annet og veldig fysisk plan. Det jeg snakker om her er noe veldig annerledes og det er først nå, i godt voksen alder, at jeg forstår hva som skjer og kan gjøre noe med det. Som barn hadde jeg som så mange andre; liksomvenner. Det ble fort plukket av meg, og man får ikke tillitten til å dele tanker med andre mennesker når svaret ofte var en på kjeften, eller om det var en voksen; en i bakhuet.

Ungdomstiden var tøff, og andre ting enn å overleve, slåss, skolearbeid, jenter og neste fyllekule hadde liten interesse.

Min ex-kone hadde selv sterke evner, kunne nesten kalle henne litt clairvoyant, men hun tok manisk avstand fra alt sånt. Hvilket vil si at mine små tilnærminger ble møtt med forakt og nedgjørelse. Tok noen år før jeg kom ut av den fella.

Noen ganger har skjebnen gode kort liggende og vente på oss, i alle fall i mitt tilfelle. Tidlig på 2000-tallet «sto jeg frem» som troende hedning, religion har alltid vært av interesse, og kristendommen var ikke for meg. En del sjekk og lesing, Åsatrua fikk et nytt medlem. Første blot, i Danmark, treffer ei søt norsk jente. Og her er vi 22 år etter, vi feirer 20 års bryllupsdag denne sommeren i 2023.

Sammen har vi reist mye, jeg er på mitt beste: rotløs, og min kone er kaosheks! Med det følger en rastløs energi, hun vil ut, hun vil se, hun vil reise. De første årene var min rotløshet grunn til mye usikkerhet, som sagt en oppvekst som har etterlatt meg delvis ødelagt gjør ikke alltid hverdagen spennende. Og rotløsheten ble ikke til reiselyst, bare vanskelig med å finne meg sjøl i alt. Jeg har alltid endt opp med å bli rimelig god på de interessefelt jeg har hatt, likevel har jeg hatt problemer med å finne meg til rette blant likesinnede. Rotløshet, rastløshet, usikkerhet, resultatet av en kaotisk oppvekst sitter ennå, når jeg ser tilbake er det så mye jeg gjerne skulle gjort annerledes.

Noen sier man kan ikke dvele ved fortiden, vel, det er nettopp det dette handler om. Og for meg og min kones del, så har mitt oppgjør med min fortid gitt oss en del godt. De siste fem årene har vi fått flyttet en del på oss, en fantastisk bobil hjelper jo på. Vi er blitt for gamle til telt på ryggen, og vikinglivet vi likte er også blitt for tungt. Bobilen er redningen, og nå er den også blitt permanent bolig for den neste overskuelige fremtid.

På våre reiser rundt i land og strand, har vi funnet mange steder vi har likt oss godt. Og her har jeg begynt å oppleve mer av det jeg må kalle min EVNE. Jeg har fått litt mer tiltro til meg selv, til å forstå hva som foregår og kunne forklare hva jeg mener jeg gjør. Jeg plukker opp historier. Jeg tror jo på en form for reinkarnasjon, hedninger har en tendens til det; Vallhall og evig fight, gjenoppstå og drikke hele natta og alt det der. Så hadde de jeg får historier fra bare vært meg i en eller annen form, så måtte det jo hatt noe for seg. Men det er ikke bare det, jeg får fra mennesker jeg umulig kan ha noe forhold til. Og tidsintervallene er sinnsyke, de eldste jeg kan tidfeste sånn cirka, er fra før siste istid og fra en tid da skogen i Norge besto av bregner.

Dette er min fortelling av deres historier. Noen ganger opplever jeg deres verden sett inne fra deres øyne, med deres holdninger og tanker rota til inni alt. Andre ganger er det som å se innspilingen av en film fra sidelinja, jeg ser hva som skjer med hovedpersonene samtidig som jeg føler deres følelser. Skremmende, voldsomt og har gitt mange netter fulle av mareritt. Jeg veit aldri helt hva jeg opplever, mange ganger må ting kverne litt rundt blant de små grå før jeg finne hue og hale på det. Og for det meste så skjer dette mens jeg er våken; ofte trenger jeg en natt med å la underbevisstheten jobbe før jeg helt har styr på ting. Andre ganger kan jeg fortelle fortløpende hva som skjer, nesten som jeg ser handlingen overlappe min egen virkelighet. Noen av historiene her er fra mine egne drømmer, eller mer mareritt, de er uten mål og mening.

Uansett hva du som leser dette føler med drømmer, reinkarnasjon, sjeler som ikke går videre og alt sånt, møt historien med et åpent sinn. Det jeg skriver er ingenting som kan bevises eller motbevises, jeg skriver de historiene jeg får. For å unngå at det blir for akademisk, har jeg valgt å legge det inn i en roman, også for å lage min egen historie ut av det.

Les boka, kos deg, gi deg selv noen timer i en verden som kanskje er fantasi, den kan kanskje åpne noen dører i ditt sinn også. Hvem vet, kanskje vi møtes et sted på veien, I Drømmenes Fotspor.




Psykologen

Mørket rundt ham føltes som en fast substans, så tett var det. Noe holdt ham fast, holdt ham nede, han kjempet imot, pusten gikk i dype hiv. Svetten rant nedover kroppen, han måtte komme løs. Han fikk løs den ene armen, så et bein, han kom seg opp i stående stilling klar til å forsvare seg. Med febrilske, svette hender lette han etter våpnene; geværet, pistolen ved hofta, kniven bak på ryggen. Fa’an, de hadde tatt alt. Noe vått og varmt rørte ved leggen hans, sjokket fikk ham tilbake til virkeligheten.

Med skjelvende fingre fant han lysbryteren, lyset var fra før dimmet ned og ga ingen blending. Langsomt fikk han kontroll på panikken, han satte seg og hendene fant den beroligende pelsdotten ved siden av ham. Fingrene begravet seg i den myke pelsen, bevegelsene med å klø hadde en beroligende virkning, hundens hengivne pesing jaget marerittet på flukt. Han karret frem ei pakke tobakk, han hadde fortjent en røyk nå for å roe seg ned.

Røyken blei skjeiv, fingrene var ikke helt med, men nikotinen roet ned nervene. Heller nikotin enn nervepiller og alkohol; han hadde nok av bekjente som hadde gått den veien. Han satte seg i sofaen, så på klokka, armbåndsuret glødet svakt med de selvlysende tallene og viserene. Alle ville ha digitalt, han stolte ikke på det. Så da han fikk sjansen, brukte han en del penger på denne klokka, selvlysende, selvtrekkende, støv-, vind-, og vanntett. Tiden var en av de få sikre ting i hans tilværelse, klokka var aldri av armen hans lenge av gangen. Nå viste viserne 4.15, samme tiden som i de ti siste årene. Marerittene skiftet, tidspunktet han våknet var det samme; angrepet hadde kommet på den mørkeste delen av natta. De hadde ikke hatt en sjanse, innen noen fikk kontroll på situasjonen, var det bare åtte mann overlevende av over førti som hadde sittet der.

Han sneipet røyken, var sjelden han røyket en helt ferdig. Med de prisene som var på tobakk, og med den skaden røyken egentlig gjorde, så forsto han det. Men, med det han hadde vært gjennom, så trodde han de skadene kom til å drepe ham lenge før røyken gjorde. Han gned seg i ansiktet, bikkja peip litt ved siden av ham.

«Jada, Vesla, vi skal sove mer. Godt du var der for meg.» Han rufset henne i pelsen. Vesla; han hadde funnet den forkomne valpen i en pappeske ved en togstasjon for tre år siden. Fire små valper av ubestemmelig rase lå i esken, en var alt død, og en døde før han fikk kommet til veterinær med dem. Han ville beholde begge de to som klarte seg, men broren til Vesla klarte seg heller ikke. Etter to uker ble han syk, og døden kom i løpet av et par timer. Han hadde begravet den vesle kroppen et stykke inn i skauen, valpen skulle få lov å løpe fritt i det neste livet.

Vesla var en blandingshund, han gjettet på en mix av dvergschnauzer og noe terrierlignende, hun lignet litt av begge deler. Hun vek ikke mye fra ham annet enn når han ga beskjed om det, noe dressurkurs hadde de ikke gått på, men det var stort sett unødvendig. Hunden visste hva mannen hadde gjort for henne, han var hennes ett og alt. Og om natten, når drømmene kom til ham, lå hun klar; i det marerittene kom gjorde hun sitt til å vekke ham. Et par ganger hadde det nesten kostet henne livet, når panikken tok ham var han farlig. Men det var en liten pris i hennes verden.

Han reiste seg og gikk tilbake til senga, hunden spratt opp i sin egen seng. Han hadde laget seng til henne i samme høyde som hans egen seng, på den måten var hun der om han rakte ut armen. Og et slikk på hånden kunne være det han trengte når marerittene kom. Han krabbet under dyna og slo av lyset. En stund ble han liggende med øynene åpne, bare lot sansene lukke ned stille og rolig en av gangen. Vesla’s tunge, dype pust var søvndyssende, vissheten om at hun var der ga en trygghet i seg selv.

Neste gang han våknet var det morgen, for ham var det morgen sånn rundt klokka ni. Før det gadd han egentlig ikke stå opp. Også denne morgenen fulgte han sin vanlige rutine; tenne for ovnen, sette over kaffevann, på dass, pusse tenner, kjenne etter om huet trengte å stusses. De lange vikene i håret hadde kommet tidlig, så han hadde heller valgt å kvitte seg med det sølvgrå håret enn å forsøke en frisyre. Var ikke helt han, så nå ble det en stuss om det vokste lenger enn to millimeter. Barten fikk holde, den hadde fortsatt litt av den originale hårfargen, skjegget ble holdt nede, stubbene ble skrapet vekk hver annen dag. Han kledde seg, var ikke store garderoben han hadde, fikset kaffe, rullet dagens første røyk. Vesla sto ikke opp før han var ferdig med morgenrutinen, hun ville ikke ta opp plass så det var først når han var ferdig med sitt, og de skulle på morgentur, at hun jumpet ned fra senga.

Denne dagen hadde han en avtale som ville bryte deres vanlige rutine; en ny psykolog skulle prøve å få styr på huet hans. Ikke det at han trudde det ville lykkes, til det var det for mye gæernt der oppe. Men han måtte prøve. Han hadde gitt beskjed om at Vesla måtte være med, så i dag gikk deres morgentur til psykologkontoret. Godt han hadde et flyttbart hjem.

Dagen før hadde telefonen på skrivebordet ringt. Hun hadde sagt fra i resepsjonen at hun hadde tid til å ta imot samtaler. De satte alltid samtalene over til hennes arbeids-mobil, på den måten hadde hun kontroll over hvem som ringte og hvorfor. Var jo alltid en logg til smartmobilene.

«Ja, Hansteen her. Kan jeg hjelpe deg med noe?» Hun rykket til litt av stemmen som svarte.

«Øh, ja, kan vel det. Fikk beskjed om å ringe, sku’ ha ei ti’ te en snakk.» Stemmen var grov, dialekten tjukkeste østkant. Men, hun hadde arbeidet med så mange forskjellige mennesker opp gjennom årene, det å orientere seg i alle dialekter og slangvarianter i Oslo var nesten blitt noe hun hadde på ryggraden. Språk sa mye om folk, hvem de var, hvor de kom fra, hvordan de hadde det.

«OK, trenger du en tid, eller er det noe vi kan ta her på telefon?»

«Sku’ gjerne tatt det på mobilen, men trur ikke du vi’ få for mye ut a’ det. Må nok komma inn. Claes Røhmer ba meg ringe te rei. Når har’ru en ti’ som passer rei?» Stemmen hadde en viss likhet med to steiner som ble gnurt sammen.

«Tja, hva med du kommer innom enten i dag eller i morgen, får med deg papirer og fylle ut, så kontakter vi deg når du er registrert. Høres det greit ut?» Stillheten i andre enden sa henne at det nok ikke var helt greit. «OK, hva med du henter papirer, fyller dem ut, leverer dem, og kommer inn i morgen, skal vi si klokken to?» Igjen en stillhet som trakk ut.

«Greit, fikser’e. Bare en ting, bikkja må me’, er’kke bønn om anna!»

«Vi har faktisk ikke noen policy om at dyr ikke skal med hit, så hunden kan fint komme. Da sees vi.»

Så dette var det Claes hadde henvist til; de hadde snakket sammen sist uke og han hadde nevnt en klient han måtte gi opp. Hun rotet rundt i papirene som lå foran henne, der var saksmappen. Hun åpnet den, dette kunne bli spennende. Hun begynte å lese hva kollegaen skrev. Det første hun la merke til, var at Claes var den tredje eller fjerde psykologen mannen ble sendt til. Enda større grunn til å glede seg, hun var litt lei de vanlige traumene folk trengte hjelp med; det var sjelden noe nytt.

